कैबिनेट बैठक: वैक्सीनेशन को लेकर चलाई जा रही राजनीति पर हुई चर्चा
मोदी कैबिनेट की मंगलवार को हुई बैठक में विपक्ष की ओर से गलत नैरेटिव चलाने पर भी चर्चा हुई। खासतौर से वैक्सीनेशन को लेकर विपक्ष की ओर से चलाई जा रही राजनीति भी चर्चा का विषय रहा।
नई दिल्ली: मोदी कैबिनेट की मंगलवार को हुई बैठक में विपक्ष की ओर से गलत नैरेटिव चलाने पर भी चर्चा हुई। खासतौर से वैक्सीनेशन को लेकर विपक्ष की ओर से चलाई जा रही राजनीति भी चर्चा का विषय रहा। इस चर्चा के दौरान प्रधानमंत्री ने स्वास्थ्य मंत्री से कहा कि सही तथ्य और साइंटिफिक तथ्य रखकर विपक्ष के गलत नैरेटिव और भ्रम फैलाने की कोशिश का जवाब देना जरूरी है।  स्वास्थ्य मंत्री ने मंत्रीमंडल के सदस्यों के सामने पूरा ब्यौरा रखते हुए कहा कि हर फैसले में सभी राज्य शामिल रहते हैं, सबसे चर्चा होती है और सभी राज्यों को बैठक के दौरान वस्तुस्थिति पता होती है। फिर भी राजनीति करने के लिए कुछ विपक्षी दलों की सरकारों के नेता बयानबाजी कर रहे हैं।  25 करोड़ से अधिक खुराक दी जा चुकी है: सरकार  केंद्रीय स्वास्थ्य मंत्रालय ने बुधवार को कहा कि देश में अभी तक कोविड-19 रोधी टीके की 20.25 करोड़ से अधिक खुराक दी जा चुकी हैं। मंत्रालय ने कहा कि बुधव़ार को 18-44 आयु वर्ग के 8,31,500 लाभार्थियों को कोविड-19 रोधी टीके की पहली खुराक दी गई और टीकाकरण अभियान का तीसरा चरण एक मई से शुरू होने के बाद से 37 राज्यों और केंद्र शासित प्रदेशों में कुल मिलाकर 1,38,62,428 लोगों ने इसे प्राप्त किया है।  मंत्रालय ने कहा कि बिहार, गुजरात, राजस्थान और उत्तर प्रदेश ने 18-44 आयु वर्ग के 10 लाख से अधिक लाभार्थियों को कोविड टीके की पहली खुराक दी है। अंतरिम आंकड़ों के अनुसार, देश भर में अब तक कोविड-19 टीके की कुल 20,25,29,884 खुराक दी जा चुकी है। लाभार्थियों में 98,08,901 स्वास्थ्य कर्मी (एचसीडब्ल्यू) शामिल हैं जिन्होंने इसकी पहली खुराक ली है और 67,37,679 एचसीडब्ल्यू ने दूसरी खुराक भी ले ली है। वहीं 1,52,42,964 अग्रिम मोर्चे पर तैनात कर्मियों (एफएलडब्ल्यू) ने पहली खुराक प्राप्त की है और 84,00,950 एफएलडब्ल्यू ने दोनों खुराक ली हैं। 18-44 आयु वर्ग के 1,38,62,428 व्यक्तियों ने पहली खुराक लगवाई है। 